**Vadlīnijas**

 **Pedagogu supervīziju organizēšanai un īstenošanai**

**Supervīzija**

Supervīzija – mērķtiecīgi organizēts konsultatīvs un izglītojošs atbalsts pedagogiem viņu profesionālās kompetences un profesionālās darbības kvalitātes pilnveidošanai.

Supervīzija ir process, kura laikā pieredzējuša profesionāļa – supervizora vadībā daudz uzmanības tiek veltīts attiecību veidošanai, profesionālo jautājumu formulēšanai, izzināšanai un problēmu risināšanai.

Pedagogu supervīzijas tiek īstenotas Psihoemocionāla atbalsta programmas – supervīzija pedagogiem Covid - 19 pandēmijas radīto seku mazināšanai – ietvaros, pamatojoties uz Ministru kabineta 2021.gada 27.maija rīkojumu Nr.350 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””.

**Supervīzijas pakalpojuma sniedzēja izvēle**

Pašvaldība, valsts profesionālās izglītības iestāde vai augstākās izglītības iestāde (pasūtītājs) patstāvīgi izvēlas supervizoru, izmantojot Publisko iepirkumu likumā noteiktās iespējas (piemēram, cenu aptauja) un slēdz līgumu ar supervīzijas pakalpojuma sniedzēju / iem.

Supervizori ir jāizvēlas caurspīdīgā, atklātā, nediskriminējošā un konkurenci nodrošinošā procedūrā, kas atbilst publiskā iepirkuma principiem, tādejādi nodrošinot, ka pakalpojumu sniedzēju līmenī netiek sniegts komercdarbības atbalsts (supervīziju atbalsts netiek sniegts saimnieciskām aktivitātēm – supervīzijas ir uzskatāma par daļu no vispārējās valsts nodrošinātās izglītības sistēmas ietvaros sniegtā pakalpojuma un atbalstu var saņemt ikviens pedagogs).

Izvēloties supervizoru, ir svarīgi pievērst uzmanību supervizora izglītībai un pieredzei, kas ir viens no būtiskākajiem priekšnoteikumiem supervīzijas kvalitātei.

Latvijas Supervizoru apvienības tīmekļa vietnē <http://www.supervizija.lv/lv/sertificeti-supervizori/> publicētajā sarakstā ir norādīti gan sertificēti supervizori, gan tie, kuriem sertifikāta nav. Tāpēc, izvēloties supervizoru, ir jāpievērš uzmanība – vai supervizors ir SERTIFICĒTS (norādīts sertifikāta numurs) un vai sertifikāts ir derīgs brīdī, kad tiek sniegta supervīzija. Tāpat ir iespējams izvēlēties personu, kura ir ieguvusi augstāko izglītību un supervizora profesionālo kvalifikāciju.[[1]](#footnote-1)

Ja tiek izvēlēta persona, kurai nav supervizora sertifikāta vai kurai nav supervizora profesionālās kvalifikācijas, tad šīs personas izvēle ir jāpamato un jāsaskaņo ar Izglītības kvalitātes valsts dienestu.

Izvēloties supervīzijas pakalpojuma sniedzēju, ir jāņem vērā šādi nosacījumi:

* klātienē īstenojamas supervīzijas gadījumā – pakalpojuma sniedzējs var nodrošināt supervīziju administratīvajā teritorijā, kurā ir izteikta vēlme saņemt supervīziju;
* attālināti īstenojamas supervīzijas gadījumā – pakalpojuma sniedzējs var nodrošināt supervīziju, izmantojot atbilstošu tehnisko risinājumu (piemēram, Zoom, Webex, WhatsApp u.c. platformu);
* pakalpojuma sniedzējs ievēro konfidencialitāti un neizpauž supervīzijas laikā iegūto informāciju;
* pakalpojuma sniedzējs neatrodas interešu konflikta situācijā. To dokumentē apliecinājumā. Šo dokumentu jāglabā kopā ar citiem supervīzijas īstenošanu apliecinošiem dokumentiem;
* supervīzijas pakalpojuma sniedzēja izvēle ir jāpamato (piemēram, pašvaldības līdzšinējā sadarbība, supervizora pieredze darbā ar pedagogiem, supervizora spēja nodibināt emocionālu saikni ar pedagogiem u.tml.) un jādokumentē. Pakalpojuma sniedzēja izvēles lēmuma pieņemšanas procesu protokolē, paraugam izmantojot protokola veidlapu par pieņemto lēmumu supervīzijas pakalpojuma līguma noslēgšanai (turpmāk –protokols), pielikums Nr.1.

**Supervīzijas pakalpojuma veids**

Sadarbības ietvaros ir jānodrošina pedagogu grupas supervīzijas klātienē vai attālināti, izmantojot tiešsaistes video saziņas servisu. Supervīzijās var piedalīties pedagogi, kuri uz darba līguma pamata attiecīgajā brīdī ir nodarbināti izglītības iestādē.

Pedagogu amati tiek noteikti, ievērojot Ministru kabineta 2011.gada 10.maija noteikumos Nr. 354 “Noteikumi par pedagogu profesiju un amatu sarakstu” noteikto.

Pasūtītājs plāno katram pedagogam dalību vienā grupas supervīzijā (3 supervīzijas stundas, t.i., viena vai divas supervīzijas sesijas (atkarībā no supervīzijas organizācijas)). Supervīzijas grupā piedalās ne vairāk kā 10 pedagogu. Skaitliski mazāka supervīzijas grupa ir iespējama, ja pastāv objektīvi apstākļi: izglītības iestādē supervīzijai pieteicies tāds pedagogu skaits (piemēram, 36 pedagogi vai izglītības iestādes vadības komandā ir 7 personas), kas attiecīgi neļauj izveidot supervīzijas grupas 10 pedagogu sastāvā, supervīzijas organizētājam – pašvaldībai, augstākās vai profesionālās izglītības iestādei, kopā ar atskaites dokumentiem iesniedzot Izglītības kvalitātes valsts dienestā pamatojumu šādu supervīzijas grupu organizēšanai. Ja vienas izglītības iestādes supervīzijas grupā ir mazāk par 10 pedagogu, tajā var iesaistīt citu izglītības iestāžu pedagogus. Turklāt tiek nodalītas izglītības iestādes vadītāju (rektoru / direktoru, prorektoru / direktora vietnieku, dekānu, katedras vadītāju, metodiķu) un pedagogu supervīzijas.

|  |  |  |
| --- | --- | --- |
| **Klātienē** | Grupas supervīzija | Tiek izmantoti grupas dalībnieku individuālie un kopīgie resursi, lai risinātu grupas individuālās profesionālās grūtības un veicinātu profesionālās kompetences attīstību. Supervizoram un supervizējamiem jāatrodas telpā, kurā iespējams nodrošināt netraucētu supervīzijas sesijas norisi un konfidencialitāti. |
| **Attālināti** | Grupas supervīzija | Lai nodrošinātu attālinātās supervīzijas īstenošanu, var tikt izmantots kāds no tiešsaistes video saziņas servisiem – piemēram, Zoom, Webex, Skype, Facetime, WhatsApp u.tml. Supervīzijas sesijas laikā, gan supervizoram, gan supervizējamiem jāatrodas telpā, kurā iespējams nodrošināt netraucētu supervīzijas sesijas norisi un konfidencialitāti. |

Attālināti īstenotas supervīzijas gadījumā jāņem vērā tehnisko risinājumu / iekārtu iespējas, ar kuru palīdzību personas pieslēgsies supervīzijas sesijai, kā arī saziņas uztveramību, lai nodrošinātais atbalsts nezaudētu kvalitāti.

Supervīziju kvalitātes izvērtēšanai ir paredzēts izmantot šādas iespējas: izglītības iestāžu vadītāju aptauja par psihoemocionālo labklājību kolektīvā un pedagogu darbību pēc supervīzijas (informācija tiks sniegta 2021.gada rudenī), kā arī supervīzijas ietekme uz mācību procesu un savstarpējo attiecību kvalitāti tiks vērtēta, īstenojot kārtējo izglītības programmas akreditāciju vai izglītības iestādes vadītāja profesionālās darbības novērtēšanu.

**Uzaicinājums sniegt supervīzijas pakalpojumu un pakalpojuma cena**

Saņemot uzaicinājumu, supervīzijas pakalpojuma sniedzējam jāizvērtē un jāpieņem vai jānoraida piedāvājums īstenot supervīzijas.

Puses var vienoties par supervīzijas pakalpojumu sniegšanu un pakalpojuma cenu klātienes vai attālinātā grupas supervīzijas sesiju 3 stundu apjomā, nepārsniedzot ar vienas supervīzijas grupas organizēšanu un īstenošanu saistītās izmaksas 150,00 euro.

Norādītajā cenā ir ietvertas visas ar piedāvātā pakalpojuma sniegšanu pilnā apjomā saistītās izmaksas (telpu noma (ja attiecināms), pakalpojuma organizācijas (sagatavošanās supervīzijai, darba analīze / atskaite pēc notikušas supervīzijas), izmaksas, tai skaitā personāla un materiālu izmaksas), visi nodokļi un nodevas, kā arī visas ar to netieši saistītās izmaksas (dokumentu drukāšana un transporta pakalpojumi).

Uzaicinājumā jānosaka supervīzijas veids, mērķis un uzdevumi, pedagogu un supervīzijas sesiju skaits, vēlamais norises laiks.

**Supervīziju apjoms un līguma slēgšana**

Pasūtītājs, uzrunājot supervizoru, informē par supervīzijas pakalpojuma nosacījumiem*,* lai nodrošinātu pedagogiem nepieciešamo atbalstu.

Par supervīzijas pakalpojuma izmantošanu starp pasūtītāju un pakalpojumu sniedzēju (supervizoru) ir jābūt noslēgtam līgumam (turpmāk – līgums), pielikums Nr.2.

Samaksa par pedagogiem nodrošināto supervīziju tiks ieskaitīta pasūtītājam pēc dokumentu par supervīzijas norisi iesniegšanas Izglītības kvalitātes valsts dienestā.

**Supervīzijas nodrošināšana**

Noslēgtā līguma ietvaros supervīzijas pakalpojuma sniedzējs:

* veic izbraukumus klātienes supervīzijas nodrošināšanai uz Latvijas Republikas pilsētu un novadu izglītības iestādēm atbilstoši pakalpojumu sniedzēja piedāvājumā norādītajām vai īsteno supervīzijas sesijas attālināti, piedāvājot supervīzijas nodrošināšanai izmantot piemērotāko tiešsaistes video saziņas servisu;
* ne vēlāk kā trīs darba dienas pirms supervīzijas norises laika, savukārt par izmaiņām – ne vēlāk kā 24 stundas pirms sākotnēji plānotās sesijas norises laika, sniedz informāciju Izglītības kvalitātes valsts dienesta koordinatoram par plānoto pakalpojumu, norādot šādu informāciju:
* supervizora vārds un uzvārds,
* supervīzijas īstenošanas vieta klātienē (pašvaldība un konkrētā adrese). Ja tiek plānota supervīzija attālināti, pievieno video saziņas platformai Izglītības kvalitātes valsts dienesta koordinatoru,
* supervīzijas norises laiks (sesijas sākuma un beigu laiks),
* supervīziju īsteno, ievērojot starp pasūtītāju un pakalpojuma sniedzēju noslēgto līgumu:
* supervizors pēc pakalpojuma sniegšanas atbilstoši līgumam sagatavo, paraksta un iesniedz pasūtītājam pieņemšanas-nodošanas aktu par izpildīto pakalpojuma apjomu, pievienojot rēķinu maksājuma veikšanai par nodrošināto supervīziju;
* ar konkrētā pakalpojuma sniegšanu saistītajiem dokumentiem – līgumam, pieņemšanas-nodošanas aktam/-iem, rēķinam/-iem, ir jābūt savstarpēji izsekojamiem un tajos jābūt atsaucei uz līgumu (norādīts līguma numurs un noslēgšanas datums), kā arī jāatbilst dalībnieku sarakstā/parakstu lapās norādītajai informācijai. Pieņemšanas – nodošanas aktā norādītajai informācijai jāraksturo saņemtais/sniegtais pakalpojums, un tajā vēlams ietvert vismaz šādu informāciju – supervīzijas sesijas veids un apjoms, supervīzijas sesijas īstenošanas vieta un laiks (datums), supervīzijas sesijas faktiskais dalībnieku skaits (atbilstoši parakstu lapām), pakalpojuma saņēmēja atsauksmes par supervīzijas norisi un kvalitāti;
* supervizors vienojas ar pasūtītāju kā iesniedzama rakstiskā atskaite, kurā iekļauta informācija par supervīzijas novērtēšanas rezultātiem un priekšlikumi par turpmākajiem pasākumiem dalībnieku profesionālās kompetences pilnveidei.

Visiem pedagogiem sava dalība klātienes supervīzijā ir jāapliecina ar parakstu dalībnieku sarakstā/parakstu lapā.

Pasūtītājs nodrošina supervīzijas klātienē atbilstoši valstī noteiktajiem epidemioloģiskās drošības pasākumiem.

Attālinātas supervīzijas video saziņas platformā veic attālinātas supervīzijas norises laika fiksāciju (sagatavo fotogrāfiju vai ekrānuzņēmumu par videozvana vai tiešsaistes sanāksmes norises laiku un ilgumu) un dalībnieku klātbūtnes fiksāciju (sagatavo fotogrāfiju vai ekrānuzņēmumu, kurā redzams katrs dalībnieks, vai dalībnieku vārdi, uzvārdi vai cita kontaktinformācija). Minētās fotofiksācijas elektroniski nosūta pasūtītajam, kam tās ir jāuzglabā kopā ar citiem ar supervīzijas īstenošanu saistītajiem dokumentiem.

Pasūtītājs pēc supervīziju norises Izglītības kvalitātes valsts dienestā elektroniski iesniedz šādu dokumentāciju:

* protokols par pieņemto lēmumu supervīzijas pakalpojuma līguma noslēgšanai / kopija,
* līgums par pakalpojuma nodrošināšanu / kopija,
* pakalpojuma pieņemšanas – nodošanas akts / kopija,
* dalībnieku saraksts / parakstu lapa vai attālinātās supervīzijas norises dalībnieku klātbūtnes fiksācija ar vārdu un uzvārdu.
1. Latvijas Republikā maģistra līmeņa izglītību un supervizora profesionālo kvalifikāciju ir iespējams iegūt Rīgas Stradiņa universitātē, Latvijas Kristīgajā akadēmijā un Biznesa, mākslas un tehnoloģiju augstskolā “RISEBA”. [↑](#footnote-ref-1)